ORDE do 20 de xuño de 2008 pola que se establecen as bases reguladoras para a concesión de subvencións para a produción de curtametraxes en versión orixinal en lingua galega, así como videoclips, contidos interactivos e proxectos de creación net-art, e se convocan para o ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 27/06/2008

A Consellería de Cultura e Deporte, no exercicio das súas competencias de fomento do audiovisual galego, consciente da importancia de estabelecer liñas de apoio para facilitar a emerxencia do talento e a innovación audiovisual, proponse realizar un programa que aposte pola aparición de novos/as creadores/as audiovisuais en Galicia, así como a promoción de novas estéticas narrativas ou experimentais de decidido contido artístico e cultural, co propósito de contribuír á promoción da diversidade cultural e ao desenvolvemento de novas formas de expresión audiovisual dentro do noso país.
Por medio desta convocatoria de subvencións, a Consellería de Cultura e Deporte pretende fomentar a creación cultural no campo do sector audiovisual e, en concreto, a realización de curtametraxes, videoclips, contidos interactivos e proxectos de creación net-art, e en colaboración con outros organismos como Secretaría Xeral para a Igualdade e a Dirección Xeral de Xuventude, potenciar esta actividade entre a xuventude como entre as mulleres ao considerar a importancia que tanto uns coma os outros poden ter no sector da creación cultural e audiovisual.
Nesta orde establécense as bases polas que se rexerá a concesión de subvencións para a produción de curtametraxes en versión orixinal galega - entendendo como tal a rodaxe/gravación en lingua galega- co obxectivo de estimular a creación de novos/as profesionais da industria audiovisual galega, impulsar as novas tecnoloxías e contribuír ao cumprimento das tarefas que a Lei do audiovisual atribúe ao sector na normalización da lingua galega.
Por todo isto,
DISPOÑO:
Artigo 1º.-Convocatoria e bases reguladoras.
1. Mediante esta orde establécense as bases reguladoras polas que se rexerá a concesión das subvencións da Consellería de Cultura e Deporte para apoiar a realización de proxectos de curtametraxes en versión orixinal en lingua galega, videoclips, contidos interactivos e proxectos net art, que se inclúen como anexo I.
2. Así mesmo, por medio desta orde convócanse as devanditas subvencións para o ano 2008.
Artigo 2º.-Financiamento e concorrencia.
1. Para a concesión das subvencións destinarase un crédito global de 424.000  correspondente á aplicación 12.02.432C.770.0, no cal se inclúe a achega da Secretaría Xeral para a Igualdade (12.000 ) e da Dirección Xeral de Xuventude (12.000 ), que poderá ser incrementada como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios do artigo 8º das bases reguladoras.
2. Esta axuda asume a forma de subvención a fondo perdido e a súa contía non poderá superar o 60% do orzamento total do proxecto. En todo caso, o importe das subvencións concedidas non poderá ser de tal contía que, illadamente ou en concorrencia coas concedidas a través doutras administracións públicas, supere o custo total do orzamento da curtametraxe.
3. Así mesmo, o importe da subvención non poderá exceder, xunto coas demais axudas amparadas pola cláusula de minimis percibidas polo beneficiario no último período de tres anos fiscais, o límite de 200.000 euros.
Artigo 3º.-Beneficiarios.
1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II desta orde, que irá acompañada dos documentos que se especifican no artigo 3º das bases reguladoras.
2. A solicitude de subvención (anexo II) e os demais anexos que a acompañan (III e IV) poderanse obter a través do enderezo da internet www.axenciaaudiovisualgalega.org.
Artigo 4º.-Lugar e prazo de presentación das solicitudes.
1. As solicitudes presentaranse preferentemente nos rexistros da Consellería de Cultura e Deporte, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Aquelas persoas xurídicas que na anualidade de 2007 solicitasen estas axudas á Consellería de Cultura e Deporte poderán xuntar unha declaración responsable de que se manteñen invariables as circunstancias as que se refiren os documentos sinalados como a), b), c) e mais d) do artigo 3.2º 2 das bases reguladoras.
2. O prazo de presentación de solicitudes será dun mes contado a partir do día seguinte ao de publicación desta orde no Diario Oficial de Galicia.
Artigo 5º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras.
2. Para os efectos estabelecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes aos proxectos recollidos nesta orde será de catro meses, contados a partir do día seguinte ao da publicación desta convocatoria.
Artigo 6º.-Prazo de xustificación da subvención.
O prazo de xustificación da realización das actividades subvencionadas rematará o 31 de outubro de 2008. Non obstante, as copias as que se refire o artigo 14º.1 das bases reguladoras poderán ter carácter provisional, ata a entrega das copias definitivas, que en todo caso será anterior ao 31 de decembro de 2008.
Artigo 7º.-Información aos interesados.
Sobre este procedemento administrativo poderase obter documentación normalizada ou información adicional na Dirección Xeral de Creación e Difusión Cultural da Consellería de Cultura e Deporte, a través dos seguintes medios:
a) Páxina web oficial da consellería (www.culturaedeporte.xunta.es/), na súa epígrafe de axudas e trámites.
b) O teléfono 881 97 59 49.
c) O enderezo electrónico www.axenciaaudiovisualgalega.org.
d) Presencialmente.
Disposicións derradeiras
Primeira.-Habilitación para o desenvolvemento.
Facúltase o director xeral de Creación e Difusión Cultural para que dite as resolucións que sexan precisas para o desenvolvemento e a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de xuño de 2008.
Ánxela Bugallo Rodríguez
Conselleira de Cultura e Deporte
ANEXO I
Bases reguladoras para a concesión, en réxime de concorrencia competitiva das subvencións para apoiar a realización de proxectos de curtametraxes en versión orixinal en lingua galega, videoclips, contidos interactivos e proxectos net-art.
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto o financiamento dos seguintes tipos de proxectos:
1.1. Curtametraxes.
Serán obxecto de subvención os proxectos de curtametraxes gravadas en versión orixinal galega -ficción ou documental- cunha duración inferior a trinta minutos, nas seguintes modalidades:
Modalidade A: curtametraxes en soporte cinematográfico. Esta modalidade abrangue as producións cinematográficas realizadas por produtoras audiovisuais. A axuda máxima por proxecto sitúase nos 15.000 euros.
Modalidade B: curtametraxes de animación en soporte cinematográfico. Esta modalidade abrangue as producións cinematográficas de animación realizadas por produtoras audiovisuais. A axuda máxima por proxecto fíxase en 30.000 euros.
Modalidade C: curtametraxes de produción en soporte dixital. Esta modalidade vai dirixida a creadores/as individuais que realicen proxectos gravados en soporte dixital. Poden ser de ficción, animación, documental ou videoclips, cunha axuda máxima por proxecto de 6.000 euros, e quedan distribuídos en tres categorías:
1. Curtametraxes producidas en soporte dixital. A temática e o modo de produción serán libres.
2. Curtametraxes producidas/dirixidas e/ou guionizadas por mulleres. Subvencionaranse un mínimo de catro proxectos producidos/dirixidos e/ou guionizados por mulleres.
3. Curtametraxes producidas/dirixidas e/ou guionizadas por mozos/as menores de 21 anos. Subvencionarase un mínimo de catro proxectos dirixidos e/ou guionizados por menores de 21 anos.
Modalidade D: curtametraxes de produción en soporte dixital innovadoras ou experimentais. Serán obxecto desta modalidade aqueles proxectos e obras experimentais de decidido contido artístico e cultural. A axuda máxima por proxecto ascende a 10.000 euros. A esta modalidade poderán presentarse tanto empresas produtoras como creadores/as individuais. Os proxectos conterán as seguintes características:
-Que propoñan unha ruptura cos códigos narrativos convencionais, é dicir, que vaian alén do tratamento formal das imaxes, dos virtuosismos da montaxe, dun uso do son innovador, dunha mestizaxe de xéneros ou da alteración máis ou menos radical da linearidade narrativa.
-Que aposten polo proceso de rodaxe-gravación como método para atopar unha historia, para captar unha experiencia reveladora que tería sido imposible prever literariamente ou preparar dramaticamente, ou para crear un universo propio comunicable.
-Que supoñan unha indagación subxectiva radical ou unha exploración de universos temáticos polos cales non se aventuran decote as obras audiovisuais.
1.2. Contidos interactivos e proxectos de creación net-art.
Serán obxecto desta modalidade aqueles proxectos que desenvolvan contidos interactivos ou de net-art, realizados por creadores individuais.
Modalidade E: os proxectos subvencionables serán producións dixitais en soporte pechado ou soporte aberto en liña. Admítense proxectos de creación para a internet, televisión dixital, CDROM, DVDROM, consolas e dispositivos móbiles. Non se admitirán obras de consulta, ferramentas e servizos de software ou contidos meramente informativos. A contía máxima por proxecto será de 3.000 euros. Valorarase especialmente a característica de seren proxectos de creación e innovación concibidos para desenvolverse na rede.
Cada proxecto deberá estar inscrito nun só tipo ou modalidade e estas non poderán ser acumulables.
2. O procedemento de concesión destas subvencións tramitarase en réxime de concorrencia competitiva e quedará suxeito ao Regulamento (CE) 1998/2006, da Comisión, do 15 de decembro, relativo á aplicación dos artigos 87 e 88 do tratado das axudas de minimis.
3. Con carácter xeral e, de acordo co establecido no artigo 29 da Lei 9/2007, do 13 de xuño, de subvencións de Galicia, condideraranse gastos subvencionables aqueles que de xeito indubidable respondan á realización do proxecto. Os gastos indirectos poderán formar parte da xustificación sempre que os impute o beneficiario ao proxecto, na medida en que tales gastos correspondan ao período en que se realiza o proxecto e nunha porcentaxe non superior ao 15 por cento do gasto xustificado. Estas subvencións terán unha única anualidade; polo tanto só se admitirán aqueles gastos que fosen realizados dentro do período comprendido entre o 1 de xaneiro e a fin da data de xustificación establecida na correspondente convocatoria anual.
Artigo 2º.-Beneficiarios.
1. Poderán ser beneficiarios das subvencións, sen prexuízo de reunir os demais requisitos establecidos nestas bases, as persoas físicas naturais ou residentes en Galicia nos dous anos anteriores á data desta convocatoria e as produtoras audiovisuais independentes legalmente constituídas como tales, que teñan ou instalen unha sede efectiva da súa actividade ou unha sucursal ou oficina permanente na Comunidade Autónoma de Galicia. No caso de produtoras audiovisuais deberán estar inscritas como tales no Rexistro de Empresas do Sector Audiovisual de Galicia ou, mentres este non se constitúa, no Rexistro de Empresas do Instituto de Cinematografía e Artes Audiovisuais do Ministerio de Cultura (ICAA).
Por produtor independente enténdese, para os efectos desta convocatoria, toda persoa física ou xurídica privada que teña a iniciativa e asuma a responsabilidade na produción audiovisual e non sexa obxecto de influencia dominante por parte das entidades de radiodifusión televisiva por razóns de propiedade, participación financeira ou das normas que regulan a súa actuación empresarial. Entenderase que existe influencia dominante nos supostos previstos no artigo 3 da Lei 25/1994, de incorporación ao ordenamento xurídico español da Directiva 89/522CEE, sobre a coordinación de disposicións legais, regulamentarias e administrativas dos estados membros, relativas ao exercicio de actividades de radiodifusión televisiva, así como na Lei 55/2007, do 28 de decembro, do cine, artigo 4 n).
2. Non poderán acceder ás subvencións os/as solicitantes que se encontren afectados/as por algunha das circunstancias previstas no artigo 10.2º e 10.3º da Lei 9/2007, do 13 de xuño, de subvencións de Galicia.
3. Así mesmo, quedan excluídos/as aqueles/as solicitantes que foran beneficiarios/as de axudas nas convocatorias de axudas da Consellería de Cultura e Deporte nos dous exercicios anteriores ao da convocatoria e incumpriran as bases ou as finalidades establecidas nela, sempre e cando foran sancionados por iso.
4. Só se poderá presentar un proxecto por produtora ou creador/a individual en cada unha das modalidades.
Artigo 3º.-Solicitudes.
1. As solicitudes para participar no procedemento de concesión das subvencións presentaranse na forma e no prazo que se indiquen na convocatoria.
2. As solicitudes irán acompañadas da seguinte documentación administrativa:
2.1. Solicitudes presentadas por creadores individuais:
a) Copia cotexada do DNI do/da solicitante.
b) Certificado de residencia ou empadroamento en Galicia do director/a, guionista e produtor/a nos dous anos anteriores á data da publicación desta convocatoria.
c) Documentación acreditativa de que o proxecto é obra orixinal e/ou que o solicitante posúe os dereitos suficientes do guión, obra literaria ou calquera outro medio que requira a obtención de dereitos ou opción de compra sobre eles.
d) Declaración das solicitudes efectuadas ou subvencións concedidas para o mesmo proxecto das distintas administracións públicas ou entidades públicas ou privadas de ámbito estatal ou internacional.
e) Certificación orixinal expedida pola entidade bancaria da titularidade da conta onde se debe realizar o pagamento, en que conste: ordinal bancario, código de banco, código da sucursal e código da conta corrente.
2.2. Solicitudes presentadas por persoas xurídicas:
a) Copia cotexada do DNI do/da solicitante ou representante e acreditación suficiente da representación que exerza mediante poder notarial debidamente inscrito no Rexistro Mercantil.
b) Copia cotexada da escritura de constitución da empresa, do seu domicilio social en Galicia e da súa inscrición no Rexistro Mercantil.
c) Copia cotexada da tarxeta de identificación fiscal.
d) Documentación cotexada e acreditativa da inscrición correspondente no Rexistro de Empresas do Instituto de Cinematografía e Artes Audiovisuais.
e) Documento cotexado acreditativo de estar ao día no pagamento do imposto de actividades económicas, ou acreditación da exención no pagamento do citado imposto.
f) Declaración responsable de ser empresa de produción independente conforme o establecido no artigo 2º das bases, e de ter sede permanente en Galicia.
g) Documentación acreditativa de que o proxecto é obra orixinal e/ou que o solicitante posúe os dereitos suficientes do guión, da obra literaria ou de calquera outro medio que requira a obtención de dereitos ou opción de compra sobre eles.
h) Declaración de solicitudes efectuadas ou subvencións concedidas para o mesmo proxecto das distintas administracións públicas ou entidades publicas ou privadas de ámbito estatal ou internacional.
i) Certificación orixinal expedida pola entidade bancaria da titularidade da conta onde se debe realizar o pagamento, na cal conste: ordinal bancario, código do banco, código da sucursal e código da conta corrente
3. Ademais da documentación anterior, achegaranse seis exemplares encadernados da seguinte documentación técnica:
a) Memoria explicativa do proxecto, cunha extensión mínima de cinco páxinas.
b) Sinopse do proxecto, cunha extensión máxima de dúas páxinas.
c) Guión definitivo da produción.
d) Calendario do proxecto e plano de produción.
e) Orzamento do proxecto:
-Segundo o modelo oficial da Consellaría de Cultura e Deporte para curtametraxes de ficción e documentais (
http://www.axenciaaudiovisualgalega.org/ficheros/465_1.xls
) e para curtametraxes de animación (http://www.axenciaaudiovisualgalega.org/ficheros/99_1.xls).
-Orzamento detallado para as restantes producións.
f) Plan de financiamento do proxecto, con expresión das contribucións doutras entidades, organismos ou institucións.
g) Currículo do equipo técnico-artístico.
h) Declaración que especifique a lingua orixinal de rodaxe/gravación.
i) Calquera outra documentación que o/a solicitante ache pertinente para a mellor defensa do proxecto.
4. A documentación técnica dos proxectos que non fosen subvencionados poderá ser retirada por petición dos solicitantes no prazo de seis meses a partir da data da resolución de adxudicación. En todo caso, e transcorrido o dito prazo esta documentación será destruída co obxecto de garantir a confidencialidade dos datos.
Artigo 4º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización á Dirección Xeral de Creación e Difusión Cultural para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias e coa Seguridade Social. Estes requisitos deberán acreditarse, de ser o caso, antes de efectuar a proposta de resolución, así como da tramitación dos pagamentos, ao abeiro do disposto nos artigos 20.4º e 31.7º da Lei 9/2007, do 13 de xuño, de subvencións de Galicia, respectivamente.
Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado/a.
2. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e a publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
Artigo 5º.-Órganos competentes.
A Dirección Xeral de Creación e Difusión Cultural da Consellería de Cultura e Deporte será o órgano competente para a instrución do procedemento de concesión das subvencións, correspondéndolle á conselleira de Cultura e Deporte ditar a resolución de concesión da subvención.
Artigo 6º.-Instrución dos procedementos.
1. De conformidade co establecido no artigo 20.5º da Lei 9/2007, do 13 de xuño, de subvencións de Galicia, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se terá por desistido na súa petición, logo da correspondente resolución.
2. Sen prexuízo do disposto no parágrafo anterior, poderalle requirir ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, en que se indicarán as causas desta.
Artigo 7º.-Comisión de Valoración.
1. Para a avaliación dos proxectos presentados constituirase unha comisión de valoración que será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos interesados.
2. A Comisión de Valoración estará formada por expertos/as independentes nomeados pola conselleira de Cultura e Deporte e será presidida polo director xeral de Creación e Difusión Cultural. Da comisión formarán parte catro vogais, profesionais de recoñecido prestixio nas diferentes áreas e funcións da industria audiovisual, actuando como secretario un funcionario da Consellería de Cultura e Deporte, con voz e sen voto. Os membros das comisións de expertos/as declararán por escrito non ter relación cos solicitantes ou, de ser o caso, cos partícipes das persoas xurídicas solicitantes na correspondente convocatoria anual.
3. As decisións do Comité de Expertos/as especificarán a avaliación que lles corresponde en aplicación dos criterios de valoración e asignarán as cantidades específicas para cada proxecto, ata esgotar o crédito dispoñible, respectando as porcentaxes máximas de investimento subvencionable en función das súas características e posibilidades de financiamento.
4. O resto das actuacións subvencionables quedará en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados, ou ben co incremento dos créditos orzamentarios destinados a estas subvencións.
Artigo 8º.-Criterios de valoración.
Na valoración realizada pola Comisión de Valoración teranse en conta os seguintes criterios (máximo 55 puntos):
a) A calidade, creatividade e orixinalidade do proxecto (ata 10 puntos).
b) A contribución ao desenvolvemento dos valores culturais de Galicia a través dunha perspectiva que supoña unha mirada propia ou que contribúan á innovación e diversidade da linguaxe audiovisual (ata 10 puntos).
c) O grao de elaboración e desenvolvemento do proxecto (ata 10 puntos).
d) A utilización de recursos do sector audiovisual galego (persoal artístico, técnico e de servizos), así como a rodaxe/gravación na comunidade autónoma (ata 10 puntos).
e) A viabilidade do proxecto: axuste entre o proxecto e o orzamento, e cobertura do financiamento (ata 10 puntos).
f) O grao de cumprimento das axudas ou subvencións concedidas pola Consellería de Cultura e Deporte, nos dous últimos exercicios, en materia de audiovisual (ata 5 puntos).
Artigo 9º.-Resolución e notificación.
1. Unha vez concluído o trámite de audiencia, a Comisión de Valoración emitirá o informe en que se concrete o resultado da avaliación efectuada. O órgano instrutor elevaralle o informe da comisión de valoración xunto coa proposta de resolución á conselleira.
2. A conselleira, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, se é o caso, a causa de denegación.
3. O prazo máximo para resolver e notificarlle a resolución ao interesado será de catro meses contados a partir do día seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Non obstante, e de conformidade co establecido no artigo 59.5º b) da indicada lei, no caso das subvencións concedidas, poderase substituír a notificación individual pola publicación no Diario Oficial de Galicia e na páxina web da Consellería de Cultura e Deporte. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. As solicitudes desestimadas notificaranse individualmente, con indicación das causas da desestimación.
Artigo 10º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante a conselleira de Cultura e Deporte, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 11º.-Modificación da resolución.
A alteración substancial das condicións definitorias do proxecto consideradas para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais que non estivesen recollidas no plan de financiamento presentado en cumprimento do artigo 3º destas bases reguladoras, poderá dar lugar á modificación da resolución de concesión.
Artigo 12º.-Aceptación e renuncia.
1. Os beneficiarios deberán enviar unha ficha do proxecto debidamente cuberta para a súa publicación na páxina web da Consellería de Cultura e Deporte, segundo o modelo do anexo IV.
2. Sen prexuízo dos recursos que procedan contra a resolución de concesión, transcorridos dez días hábiles desde a notificación ou publicación desta sen que o interesado comunicase expresamente a súa renuncia á subvención, entenderase que a acepta e desde ese momento adquirirá a condición de beneficiario.
A renuncia á subvención poderá facerse axustándose ao modelo que se inclúe como anexo III, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que se comunicase a renuncia en prazo, a conselleira ditará a correspondente resolución nos termos do artigo 42.1º da mesma lei.
Artigo 13º.-Obrigas dos beneficiarios.
1. Sen prexuízo das obrigas dispostas no artigo 11 da Lei 9/2007, do 13 de xuño, de subvencións de Galicia, os/as beneficiarios/as das subvencións, unha vez aceptadas estas, quedarán obrigados/as a destinar os fondos percibidos ao obxecto concreto para o cal foron concedidos. As producións subvencionadas deberán axustarse fielmente ao proxecto presentado. Calquera alteración relevante do proxecto, cambio de título ou modificación nos responsables do equipo técnico e/ou nos papeis protagonistas do elenco artístico, deberá ser notificada con anterioridade á Consellería de Cultura e Deporte, que adoptará as medidas que considere procedentes.
2. Os/as beneficiarios/as deberán comunicarlle á Consellería de Cultura e Deporte a data de iniciación e finalización da rodaxe ou gravación da produción subvencionada, que deberán estar comprendidas dentro do período subvencionable, así como da súa estrea, nun prazo non inferior aos quince días anteriores ou posteriores ás datas de referencia.
3. Nos títulos de crédito iniciais da produción deberá figurar en cartón único: «Subvencionado pola Consellería de Cultura e Deporte», de conformidade coa normativa de imaxe corporativa da Xunta de Galicia. Así mesmo, nas curtametraxes dirixidas ou guionizadas por mulleres deberá figurar ademais noutro cartón único «Subvencionado pola Secretaría Xeral de Igualdade». Nas curtametraxes realizadas por menores de 21 anos «Subvencionado pola Dirección Xeral de Xuventude». En todos os materiais de promoción e publicidade, farase constar que a produción foi subvencionada pola Consellería de Cultura e Deporte, a Secretaría Xeral de Igualdade ou a Dirección Xeral de Xuventude, segundo proceda.
4. Os beneficiarios dan autorización expresa á Consellería de Cultura e Deporte para a utilización da produción subvencionada co obxecto da súa socialización, nas actividades de promoción e difusión que lle corresponden.
Artigo 14º.-Xustificación da subvención.
O/A beneficiario/a deberá presentar no rexistro xeral da Consellería de Cultura e Deporte, co prazo límite da data indicada na correspondente convocatoria anual, a conta xustificativa da realización da produción audiovisual subvencionada que conterá:
1. Entrega de dúas copias en galego da produción subvencionada, no formato final que figure na solicitude. As copias (DVD, ou 35 mm) estarán en perfecto estado e poden ser utilizadas pola Consellería de Cultura e Deporte para a súa conservación e uso con fins culturais e de promoción do audiovisual galego. En todo caso, e para a comprobación da realización da actividade ou para a socialización non lucrativa dela, a Consellería de Cultura e Deporte, a Secretaría Xeral de Igualdade e a Dirección Xeral de Xuventude poderán realizar cantas copias consideren precisas. Os beneficiarios das axudas a contidos interactivos deberán presentar un espazo colgado na rede, completo, navegable e operativo.
2. Memoria xustificativa que conterá por dupricado:
a) Relación numerada e ordenada por capítulos de gastos que inclúan o número de documento, identificación do acredor, o importe e a data de emisión, a suma parcial (folla por folla) e a suma do total da relación de gastos, excluído o IVE.
b) Facturas ou documentos, orixinais ou compulsados, de valor probatorio equivalente no tráfico xurídico-mercantil e con eficacia administrativa e documentos xustificativos do seu pagamento, orixinais ou compulsados, incorporados na mesma orde que na relación a que se fai referencia no parágrafo anterior.
3. Así mesmo, antes do derradeiro pagamento, o peticionario presentará unha declaración complementaria do conxunto de axudas solicitadas para un mesmo proxecto, tanto as aprobadas como as pendentes de resolución, das diferentes administracións públicas competentes ou calquera dos seus organismos, entes ou sociedades, de acordo coa resolución do Consello de Contas do 30 de novembro de 1999, en que se establece o mecanismo de seguimento e control de concorrencia e acumulación de axudas públicas.
Artigo 15º.-Pagamento.
1. Con carácter excepcional e por resolución motivada da Consellería de Cultura e Deporte poderá autorizarse un anticipo de ata o 50% da subvención. Para recibir o anticipo deberá presentarse:
a) Petición do libramento con indicación dos motivos que exixen o pagamento anticipado.
b) Declaración asinada do conxunto de subvencións obtidas e/ou solicitadas para o mesmo proxecto en calquera outra administración, organismo ou ente público ou privado.
2. O importe restante, tras cumprir os requisitos enumerados no artigo 14º.
Artigo 16º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria, ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes, nos supostos previstos no artigo 33 da Lei 9/2007, do 13 de xuño, de subvencións de Galicia.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 17º.-Control.
1. Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido no título III da Lei 9/2007, ou polo Consello de Contas ou Tribunal de Contas, segundo a súa normativa.
2. Ademais, deberanlle facilitar á Dirección Xeral de Creación e Difusión Cultural toda a información e documentación complementaria que esta considereprecisa para a concesión ou o aboamento do importe da subvención.
Artigo 18º.-Remisión normativa.
Para todo o non previsto nestas bases haberá que aterse ao previsto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións, e no Regulamento (CE) 1998/2006, da Comisión, do 15 de decembro, relativo á aplicación dos artigos 87 e 88 do tratado das axudas de minimis e na restante normativa que resulte de aplicación.
Ver referencia pdf "12400D010P056.PDF"